psoritická artritída - bolesti klbov
Hľadám výživové doplnky, vitamíny a niečo na bolesť klbov pri psoriatickej artritíde - bolesť prstov na rukách a nohách.
Dobrý deň,
ďakujeme za Vašu otázku.
Psoriatická artritída zvyčajne postihuje kĺbya spôsobuje zápal (opuch), stuhnutosť a bolesť. Rovnako ako psoriáza, aj psoriatická artritída je dlhodobé ochorenie. Psoriatická artritída je typ ochorenia známého ako autoimunitné ochorenie. Imunitný systém je prirodzený systém sebaobrany tela a normálne nás chráni pred infekciami a chorobami. Pri autoimunitnom ochorení imunitný systém tela omylom napadne zdravé tkanivá tela, napríklad kĺby, a spôsobí zápal. Ak sú opuchnuté prsty na rukách a nohách, ktoré môžu byť bolestivé, tak ide o daktylitídu. Najčastejšie postihuje jeden alebo dva prsty na rukách alebo nohách naraz. V dôsledku opuchu sú kĺby  menej ohybné a pokiaľ zápal trvá dlhšiu dobu a nelieči sa, môže viesť k rôznym deformitám. U  pacienta sa vtedy zhoršuje  pohyblivosť, často sa stráca v dôsledku deformít kĺbov rúk aj úchopová funkcia ruky.
Pri liečbe sa berie ohľad nielen na zápal kĺbov a chrbtice, ale aj na prítomnosť psoriázy. Niektoré lieky, ktoré sa bežne používajú na liečbu kĺbového zápalu, môžu totiž zhoršovať psoriázu. Väčšina v praxi používaných liekov má schopnosť zmierniť zápal kĺbov a súčasne zlepšiť psoriázu. Dôležitá je i zmena životosprávy. Pri nadváhe znížiť telesnú hmotnosť. Do stravy zaradiť dostatok zeleniny a vlákniny, samozrejme i ovocia, zdravé tuky, dobrým príkladom je i účinok škorice či kurkumy. Obmedziť príjem alkoholu a nefajčiť. Veľký význam má dostatočný odpočinok, spánok a vyhýbanie sa stresu a nadmernej fyzickej záťaži.
V prípade, že máte diagnostikovanú  psoriatickú artritídu, liečba spadá vždy do kompetencií lekára - reumatológa. Ten na základe aktuálneho zdravotného stavu pacienta, nastaví adekvátnu liečbu, ktorej účinnosť sa pravidelne vyhodnocuje. Na trhu sú dostupné len výživové doplnky na potlačenie iných kĺbových ochorení, ako sú napríklad osteartróza alebo dna. Ich podávanie pri reumatoidnej artritíde však nie je klinickými štúdiami potvrdené.
Prajem pekný zvyšok dňa.
S pozdravom,
PharmDr. Anna Pacalajová